
Oppgave 1

Nils Holm hadde misbrukt narkotika i mange år. Han var domfelt flere ganger for bruk og omsetning av narkotika og var godt kjent i narkotikamiljøet i Oslo. I april 2004 ble han kontaktet av en utlending. Han spurte om Holm kunne tenke seg å bistå med å transportere et større parti – fire kilo – amfetamin fra Oslo til Ålesund. Narkotikapartiet skulle på forhånd innføres til Norge fra Nederland. Holm ble tilbudt 200 000 kroner for transporten, og han sa seg villig til å hjelpe til.

Nils Holm fikk opplyst at narkotikaen skulle smugles fra Nederland i en bil til København og derfra med båt til Oslo, der Holm skulle overta stoffet. Han skulle så sørge for at det ble transportert til Ålesund, hvor han skulle leie seg et rom på et nærmere angitt hotell. Der ville han bli kontaktet av den som skulle kjøpe partiet. Avtalen om kjøp var allerede inngått. Han fikk ikke vite navnet på kjøperen, men skulle ta imot penger og ta dem med tilbake til Oslo. Partiet med amfetamin skulle hentes i Nederland 3. mai og komme til Oslo om morgenen 5. mai.

Om kvelden fredag 30. april ble Holm pågrepet av politiet i Oslo. Han var da i besittelse av to gram amfetamin. Politiet ransaket Holms bopel med en gang for å se om han hadde mer narkotika der. Holm var samboer med Trine Ås, og de hadde bodd sammen i hennes leilighet de siste to årene. Ved ransakingen fant politiet 10 gram amfetamin på soverommet.

Trine Ås ble avhørt av politiet. Hun ble gjort kjent med at hun som Holms samboer kunne nekte å forklare seg for politiet etter straffeprosessloven § 122 andre ledd. Hun var imidlertid villig til å forklare seg. Hun opplyste at hun hadde sett Nils pakke inn de 10 grammene med amfetamin på kjøkkenet. Han hadde da fortalt henne at han ville gjemme stoffet i leiligheten. Til det svarte hun: ”Det får du gjøre som du vil med.”

I politiavhør samme kveld fortalte Holm om den planlagte innførselen. Han oppga til politiet hvilken bil som skulle brukes, og at den ville komme med båten fra København.

Den 5. mai ble bilen stoppet av politiet i Oslo da den kjørte i land fra danskebåten. Sjåføren, Jon Li, ble pågrepet. Politiet beslagla seks kilo amfetamin som var gjemt i et hulrom i bilen.

Etter avtale med politiet overtok Nils Holm bilen, kjørte til Ålesund og tok inn på det avtalte hotellet. Med Holms samtykke avlyttet politiet telefonsamtalene til rommet hans. Beslutningen om dette ble tatt av politioverbetjenten som ledet etterforskingen. Nils Holm ble oppringt på hotellet av en person som presenterte seg som Erik Bø. Han spurte om Holm hadde med en pakke til ham. Holm forhørte seg om hvorvidt Bø hadde penger til å betale med. Bø svarte at han hadde 500 000 kroner, som han skulle betale ved overlevering av stoffet; resten skulle betales når partiet var solgt. De avtalte å møtes på en bensinstasjon i nærheten. Holm fikk pakken med amfetamin overlevert fra politiet da han skulle møte Bø. Da de møttes, pågrep politiet straks begge før Bø hadde fått overlevert pakken. 

Statsadvokaten i Oslo tok ut tiltale:

· Jon Li ble tiltalt for å ha innført seks kilo amfetamin til Norge (straffeloven  § 162 tredje ledd første punktum, jf første ledd).

· Nils Holm ble tiltalt for å ha medvirket til innførsel av seks kilo amfetamin til Norge (straffeloven § 162 tredje ledd første punktum, jf første og femte ledd) og oppbevaring av 12 gram amfetamin (§ 162 første ledd).

· Erik Bø ble tiltalt for å ha medvirket til innførsel av seks kilo amfetamin til Norge (straffeloven § 162 tredje ledd første punktum, jf første og femte ledd), og for forsøk på kjøp av seks kilo amfetamin i Ålesund (straffeloven § 162 tredje ledd første punktum, jf første ledd jf § 49).

· Trine Ås ble tiltalt for å ha medvirket til oppbevaringen av 10 gram amfetamin (straffeloven § 162 første ledd, jf femte ledd)

Saken kom opp for Oslo tingrett i august 2004. Forsvarerne for Li, Holm og Bø hevdet at de tiltalepostene som gjaldt befatning med partiet på seks kilo amfetamin, måtte avvises. Statsadvokaten mente at det ikke forelå noen avvisningsgrunn. 

Jon Li forklarte i retten at han ikke kjente til at det var seks kilo amfetamin i bilen. Han hadde fått opplyst at det skulle være fire kilo. Forsvareren til Li hevdet derfor at retten ved straffutmålingen måtte legge til grunn at Li trodde partiet var på fire kilo. Han mente at enhver rimelig tvil om hvor stort partiet var måtte komme Li til gode. Statsadvokaten var enig i at det forelå rimelig tvil, men anførte at beviskravet likevel var oppfylt siden kvantumet ikke hadde betydning for skyldspørsmålet. Både aktor og forsvarer var nemlig enige om at forholdet falt inn under straffeloven § 162 tredje ledd første punktum uansett om fire eller seks kilo skulle legges til grunn.

Nils Holm hevdet at han måtte frifinnes for medvirkning til innførsel. Han viste til at han hadde samarbeidet med politiet. Allerede på forsøksstadiet hadde han gitt opplysninger som satte politiet i stand til å hindre innførselen. Dette innebar at han straffritt hadde trådt tilbake fra forsøket. Statsadvokaten påsto at Holm måtte dømmes etter tiltalen.

Under hovedforhandlingen begjærte statsadvokaten at lydopptaket fra telefonsamtalen mellom Nils Holm og Erik Bø ble avspilt. Forsvareren til Erik Bø gjorde gjeldende at beviset var ulovlig ervervet og derfor måtte avskjæres.

Erik Bø påsto seg frifunnet. Dessuten mente han at han uansett ikke kunne dømmes både for medvirkning til innførsel og for forsøk på kjøp av det samme partiet. Statsadvokaten anførte at Bø det her forelå to forbrytelser i konkurrens.

Trine Ås nektet å forklare seg i retten. Statsadvokaten ville da lese opp hennes politiforklaring. Trine Ås mente at forklaringen ikke kunne leses opp, siden politiet ikke hadde gjort henne kjent med sin rett som mistenkt til å nekte å forklare seg. Hun hevdet videre at hun ikke kunne dømmes for medvirkning til oppbevaring. Statsadvokaten fastholdt begjæringen om opplesningen og påstod domfellelse etter tiltalen.

Oppgave 2
Onsdag 17. november 2004 spilte ishockeyklubbene Storevik og Lillevik seriekamp i Storevik Ishall. Lilleviks beste spiller var Peder Ås. I klar scoringsposisjon ble Peder ureglementert taklet av Storviks spiller Lars Holm. Peder ble irritert og slo til Lars i ansiktet med køllen, slik at Lars fikk slått ut tre tenner. Som følge av dette utviste dommeren Peder for resten av kampen. En av grunnene til Peders reaksjon var at han gjennom hele kampen hadde blitt utsatt for tilrop og skjellsord fra Storeviks tilhengere på tribunen. Han hadde også blitt truffet av en flaske som en tilskuer kastet etter ham. Det var ikke så mange tilskuere på kampen, og Peder så hvem som kastet.

Lillevik vant kampen 4-3. Samme kveld feiret laget seieren på en av Storeviks restauranter. Peder drakk flere halvlitere med øl og ble beruset. På vei til toalettet på restauranten traff han en person – Nils Nilsen – som han mente å kjenne igjen som tilskueren som kastet flasken. Peder Ås bestemte seg for å ta et oppgjør med tilskueren. Nils benektet imidlertid å ha vært til stede under kampen. Han sa at Peder måtte ha tatt feil av ham og en annen person. Han sa dessuten at han var polititjenestemann. Peder var sikker på at Nils var riktig person og slo til ham i ansiktet med knyttet hånd. Nils falt på gulvet som følge av slaget. Mens Nils lå nede, så Peder at lommeboken hans stakk opp av baklommen. Peder bøyde seg ned og tok lommeboken med seg.

Nils Nilsen anmeldte Peder og begjærte ham tiltalt og straffet. Lars Holm innga ikke anmeldelse, og på spørsmål fra politiet sa han at han ikke ønsket at Peder skulle få noen straff.

Politiet ble tilkalt, og Peder ble arrestert. Neste dag – torsdag 18. november 2004 – ble han fremstilt for varetektsfengsling, siktet for de to voldshandlingene. Advokat Fritjof Olsen ble oppnevnt som forsvarer for Peder. Dommer var tingrettsdommer Kari Hansen, og det ble avsagt kjennelse for varetektsfengsling i to uker. Kjennelsen ble ikke påkjært.

Fra før hadde Peder et uoppgjort forhold for medvirkning til innførsel av 500 gram amfetamin. Peders kamerat Fredrik Vik hadde søndag 10. oktober 2004 blitt stoppet i tollkontroll på Svinesund, og ved hjelp av narkotikahund fant tollvesenet narkotikapartiet som var skjult i døren på bilen hans. Saken ble anmeldt til politiet, som mistenkte Peder for å ha bestilt deler av partiet. Peder ble avhørt som mistenkt, men var ikke siktet. Mens Peder satt i varetekt, begjærte advokat Olsen innsyn i saksdokumentene i narkotikasaken. Disse var ikke sendt tingretten i forbindelse med fengslingsmøtet 18. november. Han viste til straffeprosessloven § 242 første ledd tredje punktum. Samtidig ba han om at spørsmålet ble forelagt tingretten til avgjørelse dersom politiet ikke ville gi innsyn, jf. straffeprosessloven § 242 tredje ledd. Politijuristen avslo begjæringen. I oversendelsespåtegningen til tingretten anførte hun at § 242 tredje ledd ikke ga rett til innsyn i saken her.

Politiets etterforskning klargjorde at Nils Nilsen ikke hadde vært på ishockeykampen. 

Statsadvokaten tok ut tiltale mot Peder Ås. Tiltalen omfattet

· en forbrytelse mot straffeloven § 229 jf. § 232 (legemskrenkelsen mot Lars Holm)

· en forbrytelse mot straffeloven § 268 første ledd jf § 267 første ledd (ran av Nils Nilsen)

· en forbrytelse mot straffeloven § 162 annet ledd jf femte ledd (medvirkning til innførsel av amfetamin

Før saken kom opp til pådømmelse hadde Ishockeyforbundet reist sak mot Peder Ås etter idrettens straffebestemmelser. Av forbundets domsutvalg ble Peder utestengt fra å delta i ishockeykamper for et tidsrom på 2 år. Grunnlaget var at han hadde slått til og skadet motspilleren Lars Holm.

Hovedforhandling ble holdt i Storvik tingrett, og fagdommer i saken var tingrettsdommer Kari Hansen. Da retten ble satt, protesterte advokat Olsen – som var oppnevnt som Peders forsvarer også ved hovedforhandlingen – mot rettens sammensetning. Han hevdet at sorenskriveren var inhabil og derfor måtte vike sete.

Forsvareren gjorde videre gjeldende at den del av saken som gjaldt legemskrenkelsen av Lars Holm, måtte avvises. Forsvareren viste til at forholdene allerede var pådømt av idrettens egne organer, og Peder kunne da ikke straffes en gang til. Dessuten hadde Lars motsatt seg at det skulle reises straffesak mot Peder.

Fredrik Vik, som var tiltalt for innførsel av 500 gram amfetamin (samme forhold som tiltalen mot Peder Ås omfattet), møtte som vitne i tingretten. Han var også tiltalt for andre narkotikaforbrytelser sammen med andre personer og hadde ennå ikke fått sin sak pådømt. Fredrik nektet å avgi forklaring. Aktor krevde da å få lese opp de forklaringer Fredrik hadde avgitt til politiet. Fredrik hadde her blitt avhørt som siktet og gjort kjent med at han kunne nekte å forklare seg. Forsvareren motsatte seg opplesning.

Under hovedforhandlingen forklarte vitnet Nils Nilsen at han foruten å opplyse at han var polititjenestemann også hadde vist frem tjenestebeviset sitt til Peder Ås. Etter dette utvidet møtende aktor, politiadvokat Marte Ask, tiltalen til også å omfatte forbrytelse mot straffeloven § 127.

Forsvareren hevdet at Peder måtte frifinnes for legemskrenkelsen av Lars. Han viste til at Lars selv hadde fremkalt episoden ved å takle Peder stygt. Uansett måtte man regne med at det kunne gå hardt for seg under en ishockeykamp.

Forsvareren påsto at Peder ikke kunne dømmes for ran. Han mente videre at Peder uansett måtte frifinnes fordi han var beruset. Rusen var for øvrig også grunnen til at han slo ned feil person. Forsvareren anførte dessuten at Peder både av materielle og prosessuelle grunner ikke kunne dømmes for overtredelse av straffeloven § 127.

